1. ปัจจัยความเสี่ยง

คณะกรรมการบริหารเป็นผู้ทำหน้าที่ในการประเมินความเสี่ยงทั้งจากปัจจัยภายนอกและภายในที่อาจมี
ผลกระทบอย่างมีนัยสำคัญต่อการดำเนินธุรกิจของบริษัท
โดยมีการวิเคราะห์และประเมินสภาวะต่างๆอย่างสม่ำเสมอทั้งด้านเศรษฐกิจ การเมือง สังคม
เทคโนโลยี และการตลาด เพื่อกำหนด มาตรการ
ขอบเขตและแนวการปฏิบัติและแจ้งให้ผู้บริหารและพนักงานที่เกี่ยวข้องได้ทราบและปฏิบัติตามมาตรการการบริหารความเสี่ยงที่กำหนดไว้
ตลอดจนติดตามให้มีการปฏิบัติตามเพื่อลดหรือควบคุมความเสียหายที่อาจเกิดจากความเสี่ยงในด้านต่างๆ
โดยในปี 2546 บริษัทได้บริหารความเสี่ยงที่อาจเกิดขึ้นได้ในกรณีต่างๆ
เพื่อมิให้มีผลกระทบต่อการดำเนินงานของบริษัท ดังนี้:-

1. ความเสี่ยงจากอัตราแลกเปลี่ยนเงินตราต่างประเทศ

เนื่องจากบริษัทได้ชำระหนี้เงินกู้ที่เป็นเงินตราต่างประเทศหมดแล้ว
ความเสี่ยงในการเปลี่ยนแปลงของอัตราแลกเปลี่ยนจึงมีเฉพาะรายการลูกหนี้และเจ้าหนี้สกุลเงินต่างประเทศที่เป็นการค้าปกติเท่านั้น
โดยบริษัทได้เข้าทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยนดังกล่าวซึ่งส่วนใหญ่มีอายุสัญญาไม่เกิน
1 ปี

2. ความเสี่ยงจากอัตราดอกเบี้ย

อาจเกิดขึ้นได้จากความผันผวนของอัตราดอกเบี้ยในตลาดในอนาคต
ซึ่งจะส่งผลกระทบต่อผลการดำเนินงานและกระแสเงินสดของบริษัท
ความเสี่ยงอัตราดอกเบี้ยเกี่ยวเนื่องโดยตรงกับเงินเบิกเกินบัญชีธนาคาร
และเงินกู้ยืมจากสถาบันการเงิน อย่างไรก็ตามหากความผันผวนของอัตราดอกเบี้ยเกิดขึ้นจริง
คาดว่าผลกระทบต่อบริษัทจะไม่ รุนแรงนัก
เพราะปัจจุบันภาระหนี้สินของบริษัทได้ลดลงมากเมื่อเปรียบเทียบกับปีที่ผ่านๆ มา

3. ความเสี่ยงด้านสินเชื่อที่เกี่ยวเนื่องกับลูกหนี้

โดยที่บริษัทมีนโยบายการให้สินเชื่ออย่างระมัดระวังและการมีฐานลูกค้าที่หลากหลาย ดังนั้นบริษัทจึง
ไม่คาดว่าจะได้รับความเสียหายอย่างเป็นสาระสำคัญจากการเก็บหนี้
นอกจากนี้บริษัทมีนโยบายการจัดเก็บหนี้และการตั้งค่าเผื่อหนี้สงสัยจะสูญ
โดยตั้งสำรองหนี้สูญในอัตราร้อยละ 1 ของยอดหนี้โดยรวม และสำหรับลูกหนี้ที่มีอายุหนี้ 12
เดือนขึ้นไปและลูกหนี้รายที่มีปัญหา บริษัทจะพิจารณาตั้งสำรองหนี้สูญในอัตราร้อยละ 50 ถึงร้อยละ
100 ของยอดลูกหนี้คงค้างชำระ

4. ความเสี่ยงด้านการลงทุนในบริษัทย่อยและบริษัทร่วม

ในปี 2546 บริษัทมีการเปลี่ยนแปลงการลงทุนในบริษัทย่อยและบริษัทร่วมเพิ่มมากขึ้น
สำหรับบริษัทย่อยที่เปิดใหม่ บริษัทยังมิได้มุ่งหวังผลตอบแทนในเงินลงทุนโดยทันที
แต่บริษัทจะยังคงมีความเสี่ยงในด้านผลตอบแทนโดยรวมทั้งหมด
ซึ่งอาจจะได้รับผลกระทบบ้างเนื่องจากการลงทุนเพิ่มในกิจการหรือบริษัทที่เปิดใหม่ในปีแรกๆ
ขณะเดียวกันบริษัทต้องเพิ่มภาระค้ำประกันสำหรับการกู้ยืมเงินจากสถาบันการเงินด้วย

5. ความเสี่ยงด้านการลงทุนอื่นๆ

ปัจจุบันบริษัทมีเงินลงทุนอื่น เช่นเงินลงทุนระยะยาวในตราสารทุนรวมเป็นเงิน 27 ล้านบาท ณ สิ้นปี
2546 และแนวโน้มของตราสารทุนที่ถือไว้มีโอกาสเพิ่มมูลค่าตามทิศทางของตลาดหลักทรัพย์
และบริษัทไม่มีนโยบายจะซื้อหรือลงทุนในตราสารทุนเพิ่มอีก ดังนั้นในระยะ 2-3
ปีนี้จึงไม่มีความเสี่ยงที่มูลค่าเงินลงทุนจะลดลงต่ำมาก

6.  6. ความเสี่ยงจากการปฏิบัติงาน (Operational Risk Management)

หมายถึงความเสี่ยงที่เกิดขึ้นเนื่องจากความผิดพลาดหรือความไม่เพียงพอของกระบวนการทำงาน
พนักงาน ระบบงาน หรือระบบเทคโนโลยีสารสนเทศ
รวมทั้งการทุจริตของพนักงานและเหตุการณ์หรือปัจจัยภายนอก
ความเสียหายดังกล่าวรวมถึงความเสียหายที่เป็นตัวเงินและความเสียหายที่ไม่เป็นตัวเงิน
เช่นความเสียหายต่อชื่อเสียง
หรือความมั่นคงของบริษัทโดยมีฝ่ายตรวจสอบภายในเป็นผู้ตรวจสอบการปฏิบัติงานในระบบต่างๆ
เพื่อความถูกต้อง โปร่งใส และเพื่อควบคุมความเสี่ยงให้น้อยที่สุด

7. ความเสี่ยงด้านวัตถุดิบ

โดยที่บริษัทได้กำหนดนโยบายให้ใช้วัตถุดิบจากภายในประเทศเป็นหลัก ซึ่งได้แก่ Panel Board
และวัสดุห่อหุ้ม เช่นหนัง ผ้า
โดยสั่งซื้อจากผู้ผลิตภายในประเทศจำนวนหลายรายไม่เฉพาะเจาะจงบริษัทจึงไม่มีความเสี่ยงต่อความผันผวนในด้านราคา
และปริมาณแต่อย่างใด